Thandi Modise nie in hof ondanks dagvaardingThandi Modise. (Foto: Phando/Jikelo/ANA) Thandi Modise, voormalige voorsitter van die nasionale raad van provinsies en tans speaker vir die nasionale raad, sou vandag vir die eerste keer in die Potchefstroomse streekshof verskyn op aanklagte van dieremishandeling. Haar regspan het egter aangevoer dat sy weens haar verantwoordelikhede as parlementêre speaker en voorsittende beampte by pres. Ramaphosa se staatsrede in Kaapstad nie in die hof sal kan verskyn nie. AfriForum se privaatvervolgingspan het egter aangevoer dat die parlementêre speaker se posisie haar nie bo die land se howe verhef nie. Die dagvaarding om in die hof te verskyn is op 15 Mei 2019 aan Modise oorhandig. Die saak volg nadat AfriForum se privaatvervolgingseenheid verlede jaar aangekondig het dat hy Modise namens die Nasionale Dierebeskermingsvereniging (NDBV) privaat gaan vervolg. Die verhoor is tot 22 Julie 2019 uitgestel. Adv Gerrie Nel, Grace de Lange (NDBV), Adv Phyllis Vorster en Elias Maangwale. “AfriForum se privaatvervolgingseenheid verwelkom die verhoor, sodat Modise uiteindelik verantwoording kan doen vir hierdie wrede geval van dieremishandeling. Selfs nie die speaker van die parlement behoort vervolging te kan vryspring bloot omdat sy ’n politieke hooggeplaaste is nie. “Ons betrokkenheid onderstreep die respek wat ons vir die NDBV se onbaatsugtige werk het,” sê Elias Maangwale, ondersoeker by AfriForum se privaatvervolgingseenheid. Die NDBV het in Julie 2014 ’n klagte ontvang van een van die wreedste gevalle van dieremishandeling wat die welsynsorganisasie nóg teëgekom het. Grace de Lange, bestuurder van die NDBV se plaasdierebeskermingseenheid, het gesê Modise se plaas was besaai met karkasse van meer as 50 varke en ander dooie diere soos ganse, eende, skape en bokke. Die oorlewende diere, waaronder varke, skape, hoenders en bokke, is sonder kos en water gelaat en was in ’n haglike toestand. Die NDBV moes 162 diere weens die nypende omstandighede van kant maak.